#taalgeneraal: Kry só hulp vir daardie taaltameletjie | Netwerk24
#taalgeneraal: Kry só hulp vir daardie taaltameletjie
Deur Riaan Grobler 11 Mei 2016 08:04
Riaan Grobler Foto: Foto24
Hoe dikwels gebeur dit nie dat jy 'n taalvraag het, of wil weet hoe om 'n woord te spel, en daar is nie 'n woordeboek in sig nie? Dit help ook nie altyd om iets te google nie, want die internet is vol mense wat ook nie altyd reg spel of skryf nie.
So, hoe gemaak? Danksy die wonder van tegnologie en die inisiatief en harde werk van die mense by VivA – die Virtuele Instituut vir Afrikaans, is daar nou 'n eenstopoplossing.
VivA se webblad bied aan gebruikers toegang tot verskeie hulpbronne soos die Woordeboek van die Afrikaanse Taal (WAT), die Handwoordeboek van die Afrikaanse Taal (HAT), die Engelse Longman Online-woordeboek en 'n rits ander hulpbronne, afhangend van jou soektog. Die Kuberwoordeboek is daar, 'n tesourus om jou te help om sinonieme te vind en vir liefhebbers van blokkiesraaisels sal die Blokkiesraaiselwoordeboek jou help om korte mette te maak van daardie woord wat jy om die dood nie kan onthou nie.
En benewens toegang tot dié gevestigde, gesaghebbende bronne kan gebruikers ook rondsnuffel in gewilde taalboeke soos onder meer Annerlike Afrikaans en Wat praat jy?
Vir iemand soos ek wat daagliks met taalverwante take doenig is, is dié hulpbron van onskatbare waarde.
En sou jy nie op jou eie regkom nie, is daar boonop 'n taalkenner tot jou beskikking om jou spesifieke vraag te beantwoord.
VivA is die geesteskind van die bekende taalkenner en Beeld-rubriekskrywer, prof. Gerhard van Huyssteen.